Joao Inacio De Souza: Hacho zolm' Dezembrache 8ver, 1912 vorsa, Mhapxenchea Gaunsavaddo hangasor zalo. Romi lipientlea Konknni Sahityak tannem bhouch molachem ani mhotvachem yogdan dilam. 1919 vorsa thaun Mhapxemchean uzvadda yevpi Porjecho Adar potrantlean tannem Konknnintlean borounk survat keli.
 Tea uprant, Joao Inacio-baban thambonastanam Sot Uloi, The Goan Mail, Ave Maria, The Goa Times, Goan Express, Vavraddi, A Vanguarda, Vavraddeancho Ixtt, Sot, Divtti, Uzvadd, Novem Gõy, Gõycho Avaz,Gulab, adi. potram-masikantlean aplea penachim borovpam chalu dovorun, vachpianchim monam jikhun ghetlim. Natalanchea ani Novea Vorsa nimitan Gõycho Porzoll hem masik tannem bhou thokos gheun sompadun 10 vorsam uzvaddaylem. Hea xivay, tannem bhouch hikmotin Voklen Novreak Marlo, Zingarro, Konn Ti Ostori, Marieta, Mogacho Nach, Patkanchem Farikponn, Magdalen Jivont Zalem, Dolldiro Put, Jerina ani Alkantra, Movaleank Firtur, Zati Bhair Kazar, Bemoriadik Ostori, Afrikantli Girestkai, Ave-Maria? , Mogachim Koutam, Mogachem Kazar, Paulinachem Noxib, Forsan Mog. . . , Sopon, Xapaichi Girestkai, Patki Antonet, Toxem Kelear Patok? , Gulabkaulechem Ful, Produarponn, Faustino ani Esmeralda, Ermelind Patkant Poddlem, Therratokos, Gamberro ani Diamanti, Organv Goa Xaracho, Mainchea Ghora Kiteak? , Kalljidar Sambadh Tarvotti, Carteiro Sitaram, Belea Xarachi Vatt, Gõycho Porzoll heo romanxi boroun ani uzvadda haddun Konknni sahityak molachem yogdan dilem. Sahitya udexim Konknni bhas girest korunk tannem jivitbhor thokos gheun kelolo vavr Konknni bhaxechea itihasant omor urtolo hantum il'lo-i dubav nam.
 Fador Casmiro D'Mello: Hea padricho zolm' Otubrache 31ver, 1932 vorsa, Bardezantlea Saligao ganvant zalo. 1952 vorsa tannem Mumboiche Dhormprantik Siminarint bhitor sorlo. Padriponnachem favo tem xikop kortoch, Dezembrache 21ver, 1960 vorsa taka Padriponnachem dennem favo zalem.
 Mumboi Dhormprantachea St. Cruz, Vakola, Mahim ani Mazgaon firgozamni Pa. Casmiron dhormacho bhed-bhav korinastanam, mon'xakulla khatir padriponnachea khorea gunnamni vavurlo. Kherit bhaxen St. Cruz ani Vakola firgozanchea vattaramni zhompddeamni churchureanche poristhitent jiyetolea gorib bhav-bhoinnank mozot korunk tannem astig loka kodde duddvanchi bhik magun tancheo mullavo gorzo puray korunk vavurlo. Devachea molleant moniskulla khatir otmik vavr kortanam ji xikovnn to vedicher ravun porgott'talo, tich xikovnn tannem aplea jivitant pall'li.
 Fador Casmiron Konknnichea mollar aple porim khub boro vavr korun dovorla. Mumboint to jitlea Devachea zolltea mogan porje khatir vavurtalo, titleach nettan ani urben to Konknnichea mogan vavurlo. Aplea kallzant zollpi Konknnicho mog tannem Mumboint ximpoddlolea Konknni mon'xanchea-i kallzamni jito-jivo dovorunk to vellacho ani jivachi tyag korun vavurlo.
 1961 ani 1971 oxea dha vorsanchea kallant, Udentichem Nokhetr satolleache poile Vavurpi Som'padok, ani uprant Adari Som'padok mhonn sokall ani sanz, dis ani rat, kal, az ani faleam mhonninastanam Pa. Casmiro vavurlo. Hea satolleacho tannem fokot Som'padokacho vavr korunk nam, punn hea potracho prochar korunk, tachi vikri ani vachpi vaddounk, ani tantuntlean bhaxechem daiz samballunk ani vaddounk tannem sabar torenim pãyanche tollve zhoroyle.
 Konknniche Romi lipientlea adlea borovpanchem mol taka khorench khobor aslem ani somzotalem. Tech khatir, zaka sabar zann Konknnicho, ani Konknni mollar aplo-i guru mhonn tache vangdda mandtat, tea Prof. Joaquim Antonio Fernandes-achem Konknni Nadxastr ani Gõychem Xetkamot him Konknnichim girest pustokam chhapun uzvaddaylim. Tea bhair, Vachop Rikamea Vellar hem Edward Guido Souzachem-i pustok tannem uzvaddaylem. Taka Konknni bhaxecho ani daizacho upott mog aslo dekun, tannem aplea svotachea duddvamni dusreanchim pustokam uzvadda haddlim.
 Punn Pa. Casmirocho Konknni sovem aslolo mog itlea purtoch uronk nam. To tache poltoddi gelo. Goroz aslolea khubxea Konknni borovpiank tannem tanchim pustokam uzvadda haddunk duddvanchi mozot keli. Itlench nhoi, Konknni mon'xak Konknnichi goddi lagchi, tannim apli bhas samballchi, tigounchi mhonn, Konknnintlim yer potram-masikam to svota aple duddu khorchun viktim ghetalo, ani tim magir tea lokank vachunk ditalo!
 Konknniche dobaje zatale tea dobajeank to ugtea monan-kallzan, konnench magonastanam duddvancho adar diit aila, ani azun-ui dita.
 Udentichem Nokhetr hea satollea xivay, Aitarachem Vachop, Dor Mhoineachi Rotti, The Goan Review, Gulab oxea sabar potram-masikancher tannme borovpam korun-ui Konknni bhaxek goroz aslolem yogdan dilam.
 Asia khonddant dusrea panvddear aslolea Santa Cruz vattarantlea zhompddeanchea vattarant dolldirponnan jiyetoleank monisponnan jiyeunk Pa. Casmiron doyallponnacho ani mozoticho hat diun somajik vavr kelo dekun, 1985 vorsa taka 'Special Executive Magistrate' Puroskar favo zalo.
 Konknnichea mollar Pa. Casmiron kelolea vavrak lagon, sabar Konknni sonvsthamni tacho 'Konknni Vavurpi' mhonn bhouman kela ani puroskar bhettoyleat. 